62019CO0315_INF
Διάταξη του Δικαστηρίου (έκτο τμήμα) της 26ης Σεπτεμβρίου 2019 – Wallonische Region
(Υπόθεση C-315/19)
«Προδικαστική παραπομπή – Ελεύθερη κυκλοφορία των εργαζομένων – Οδική κυκλοφορία – Ταξινόμηση των αυτοκινήτων οχημάτων – Οδηγός κάτοικος κράτους μέλους – Όχημα ταξινομημένο σε άλλο κράτος μέλος – Όχημα που έχει τεθεί στη διάθεση του εργαζομένου από τον εργοδότη του ο οποίος είναι εγκατεστημένος εντός αυτού του άλλου κράτους μέλους – Υποχρέωση αποδείξεως πάραυτα της σύννομης χρήσης ενός τέτοιου οχήματος επ’ ευκαιρία ελέγχου – Αναλογικότητα»
Ελεύθερη κυκλοφορία των προσώπων – Εργαζόμενοι – Περιορισμοί – Εργαζόμενοι που κατοικούν στην ημεδαπή και εργάζονται σε άλλο κράτος μέλος – Χρήση οχήματος με ξένες πινακίδες κυκλοφορίας – Εθνική ρύθμιση προβλέπουσα, επ’ απειλή προστίμου, την υποχρέωση αποδείξεως πάραυτα της σύννομης χρήσης του – Δεν επιτρέπεται – Δικαιολόγηση – Δεν υφίσταται – Παραβίαση της αρχής της αναλογικότητας
(Άρθρο 45 ΣΛΕΕ)
(βλ. σκέψεις 23, 27-31, 33-36 και διατακτ.)
Διατακτικό
Το άρθρο 45 ΣΛΕΕ έχει την έννοια ότι αντιτίθεται σε κανονιστική ρύθμιση κράτους μέλους δυνάμει της οποίας κάτοικος του κράτους μέλους αυτού μπορεί να επικαλεστεί παρέκκλιση από την υποχρέωση ταξινόμησης, εντός του εν λόγω κράτους μέλους, οχήματος ταξινομημένου σε άλλο κράτος μέλος και τεθέντος στη διάθεσή του από τον εργοδότη του που είναι εγκατεστημένος εντός αυτού του άλλου κράτους μέλους μόνον αν έγγραφα τα οποία πιστοποιούν ότι το όχημα πληροί τους όρους εφαρμογής της ως άνω παρεκκλίσεως βρίσκονται διαρκώς εντός του οχήματος.